Hindu zarándoklat: halálra tapostak 36 embert a tömegben
Súlyos szerencsétlenség árnyékolta be a világ legnagyobb vallási ünnepét, a hindu Kumb Melát.
Súlyos szerencsétlenség árnyékolta be a világ legnagyobb vallási ünnepét, a hindu Kumb Melát, miután vasárnap este 36 ember halt meg egy tolongásban - közölték hétfõn az indiai hatóságok.
A zarándoklat helyszínén, az észak-indiai Alláhábádban egyedül vasárnap több mint 30 millióan mártóztak meg a Gangesz vizében. A szerencsétlenség ezt követõen történt a város pályaudvara közelében, ahol nagy tömegben torlódtak össze a hazafelé induló zarándokok - jelentette a PTI indiai hírügynökség.
A vasárnap éjjeli beszámolók még 22 halálos áldozatról és 15 válságos állapotú sérültrõl szóltak. Hétfõn a közép- és észak-indiai vasutak szóvivõje, Amit Malvija közölte az új adatokat. Az 1,2 milliós város központi állami kórházának vezetõje, P. Padmakar 31 halottról és további legkevesebb harminc sérültrõl beszélt a sajtónak. A halálos áldozatok között 23 nõ van - mondta.
Televíziós beszámolók szerint egy gyalogos híd egy szakasza omlott le az alláhábádi pályaudvaron, ez okozott pánikot a tömegben, amely a tolongásban sokakat halálra taposott.
Helyi tisztségviselõk korábban azt mondták, hogy egy híd korlátja omlott le a rajta pihenõ tömeg alatt. Pavan Kumar Banszal indiai vasútügyi miniszter pedig úgy vélekedett, hogy a folyóparton feltorlódott hatalmas tömeg okozhatta a szerencsétlenséget.
Szemtanúk ezzel szemben azt mondták a helyi médiának, hogy a rendõrség durva fellépése, botozása okozott pánikot a tömegben, ahol többeket agyontapostak, a mentõknek pedig órákig tartott, amíg meg tudták közelíteni a baleset helyszínét. Több áldozat ez alatt halt bele sérüléseibe.
Az 55 napon át tartó Kumb Melá a világ legnépesebb vallási ünnepe, és a csillagok állása szerint a Gangeszben való rituális megmártózáshoz idén a mostani vasárnap kínálkozott az egyik legkedvezõbb alkalom.
A kétezer éves múltra visszatekintõ Kumb Melát, a "korsóünnepet" 12 évente négyszer rendezik meg a hindu csillagjósok által legkedvezõbbnek talált idõpontokban négy váltakozó helyszínen. Az ünnep azzal a hindu mítosszal függ össze, amely szerint az istenek összevesztek a halhatatlanság nektárját tartalmazó korsón, amely tusakodásuk közben eltört, és tartalma a földre hullt négy Gangesz menti szent helyen.
A bûnöktõl való megtisztulás mellett a hívõk azt várják a Gangeszben való megmártózástól, hogy megtöri az élet-halál-újjászületés körforgását, és egyesíti õket Brahmával, az egyetemes istenséggel.
India külföldi hírek